
ΔΕΛΤΙΟ ΤΥΠΟΥ

Διαβεβαίωση του κ. Υπουργού Υγείας στον Πανελλήνιο Ιατρικό Σύλλογο: 
Ουδεμία μονάδα του ΕΟΠΥΥ θα διαλυθεί, ουδείς γιατρός θα χάσει τη δουλειά του 


Αθήνα, 3 Σεπτεμβρίου 2013 - Τη διαβεβαίωση του Υπουργού Υγείας, κ. Άδωνι Γεωργιάδη, σύμφωνα με την οποία κανένας γιατρός δεν πρόκειται να χάσει τη δουλειά του, ενώ οι δημόσιες μονάδες του ΕΟΠΥΥ δεν πρόκειται να διαλυθούν, αλλά, αντίθετα, θα ενισχυθούν περαιτέρω, εξασφάλισαν σήμερα, Τρίτη 3 Σεπτεμβρίου, τα Προεδρεία του Πανελληνίου Ιατρικού Συλλόγου και της Ομοσπονδίας Ιατρών του ΕΟΠΥΥ, κατά τη διάρκεια συνάντησής τους. 
Στο ανωτέρω πλαίσιο, συμφωνήθηκε από κοινού η ανάγκη για τη δημιουργία ενός ενιαίου, δημόσιου συστήματος Πρωτοβάθμιας Φροντίδας Υγείας.

Την περαιτέρω μελέτη των προτάσεων που έχουν κατατεθεί σχετικά με τη διασφάλιση της δυνατότητας κάθε γιατρού να συνταγογραφεί και την εμπορική ονομασία των φαρμακευτικών σκευασμάτων παράλληλα με τη δραστική ουσία, ανακοίνωσε ο κος Υπουργός μετά το σχετικό αίτημα των Προεδρείων των δύο θεσμικών φορέων. 
[bookmark: _GoBack]Οι εκπρόσωποι του ΠΙΣ και της Ομοσπονδίας Ιατρών του ΕΟΠΥΥ υποστήριξαν και με την αφορμή της σημερινής συνάντησης με τον Υπουργό Υγείας, πως ο γιατρός είναι ο μοναδικός υπεύθυνος για την υγεία του ασθενούς.

Σχετικά με το αίτημα των Προεδρείων του ΠΙΣ και της Ομοσπονδίας Ιατρών του ΕΟΠΥΥ για την ανανέωση των συμβάσεων 1.050 γιατρών που υπηρετούν στον ΕΟΠΠΥ και των οποίων οι συμβάσεις έχουν ήδη λήξει ή αναμένεται να λήξουν στο επόμενο χρονικό διάστημα, ο κ. Υπουργός δεσμεύθηκε να φέρει το θέμα στην Βουλή με τροπολογία, ενώ δήλωσε πως πριν από οποιαδήποτε μελλοντική απόφαση, θα είναι σε επαφή με τον Πανελλήνιο Ιατρικό Σύλλογο. 


Για τον Π.Ι.Σ.

Ο Πρόεδρος					Ο Γεν. Γραμματέας
ΜΙΧΑΗΛ Π. ΒΛΑΣΤΑΡΑΚΟΣ			ΚΩΣΤΑΣ Ι. ΑΛΕΞΑΝΔΡΟΠΟΥΛΟΣ

